b'\n_START_ARTICLE_\nJuha-Pekka Pietil\xc3\xa4\n_START_SECTION_\nSeuraura\n_START_PARAGRAPH_\nPietil\xc3\xa4 on hollolalaisen Pelicans 2000:n kasvatti. H\xc3\xa4n pelasi my\xc3\xb6hemm\xc3\xa4t juniorivuotensa Lahdessa, jossa Pietil\xc3\xa4 edusti Pelicansia ja Kiekkoreipasta. Pelicansin A-nuoret joutuivat kauden 2009\xe2\x80\x932010 p\xc3\xa4\xc3\xa4tteeksi karsintoihin. Pietil\xc3\xa4 oli karsintasarjan tehokkain puolustaja tekem\xc3\xa4ll\xc3\xa4 kahdeksassa ottelussa tehot 5+7=12._NEWLINE_Pietil\xc3\xa4 teki SM-liigadebyyttins\xc3\xa4 kaudella 2010\xe2\x80\x932011 ja pelasi ensimm\xc3\xa4isen SM-liigaottelunsa 18. tammikuuta 2011 ottelussa Helsingin IFK:ta vastaan. H\xc3\xa4net merkittiin kakkospakkipariin Aaron Brocklehurstin viereen ja Pietil\xc3\xa4 sai j\xc3\xa4\xc3\xa4aikaa 16.17 minuuttia. H\xc3\xa4n pelasi kauden aikana SM-liigassa kahdeksan runkosarjaottelua tehden yhden sy\xc3\xb6tt\xc3\xb6pisteen ja nelj\xc3\xa4 liigakarsintaottelua tehden kaksi sy\xc3\xb6tt\xc3\xb6pistett\xc3\xa4. Suurimman osan kaudestaan Pietil\xc3\xa4 pelasi kuitenkin lainalla Mestis-joukkue Heinolan Kiekossa, jonka tehokkain puolustaja h\xc3\xa4n oli tehoilla 7+14=21. Pietil\xc3\xa4 pelasi Mestist\xc3\xa4 my\xc3\xb6s alle 20-vuotiaiden maajoukkueessa syyskaudella 2010 ja h\xc3\xa4n teki siell\xc3\xa4 viidess\xc3\xa4 ottelussa kaksi sy\xc3\xb6tt\xc3\xb6pistett\xc3\xa4. Pietil\xc3\xa4 sijoittui yhteens\xc3\xa4 23 pisteell\xc3\xa4\xc3\xa4n Mestiksen puolustajien pistep\xc3\xb6rssiss\xc3\xa4 kymmenneksi. Tammikuussa 2011 Pietil\xc3\xa4 teki kaksivuotisen jatkosopimuksen Pelicansin kanssa._NEWLINE_Kaudeksi 2011\xe2\x80\x932012 Heinolan Kiekko vaihtoi nimens\xc3\xa4 takaisin Peliitoiksi. Pietil\xc3\xa4 aloitti siell\xc3\xa4 kautensa lainalla. H\xc3\xa4n palasi syyskauden lopulla Pelicansin vahvuuteen ja oli kohtuullisessa pelivireess\xc3\xa4, mutta Pietil\xc3\xa4 ei mennyt kuitenkaan kovin paljon eteenp\xc3\xa4in kehityksess\xc3\xa4\xc3\xa4n, eik\xc3\xa4 vakiinnuttanut paikkaansa joukkueen kokoonpanossa. H\xc3\xa4n pelasi kauden aikana yhteens\xc3\xa4 17 SM-liigaottelua tehden kuusi sy\xc3\xb6tt\xc3\xb6pistett\xc3\xa4._NEWLINE_Kaudesta 2012\xe2\x80\x932013 Pietil\xc3\xa4 pelasi ison osan Mestiksess\xc3\xa4; Pelicansin yhteisty\xc3\xb6joukkue Peliitoissa sek\xc3\xa4 marras-tammikuun v\xc3\xa4lill\xc3\xa4 vuokralla KooKoossa. Pelicansissa Pietil\xc3\xa4 pelasi kauden aikana 24 ottelua tehopistein 1+5=6. H\xc3\xa4nen liigauransa ensimm\xc3\xa4inen syntyi 23. helmikuuta 2013 Oulun K\xc3\xa4rppi\xc3\xa4 vastaan. Pietil\xc3\xa4 palkittiin ottelun Ilta-Sanomien kahden t\xc3\xa4hden t\xc3\xa4htipelaajana. Maaliskuussa 2013 h\xc3\xa4n teki vuoden mittaisen jatkosopimuksen Pelicansin kanssa. Huhtikuussa 2014 Pietil\xc3\xa4 teki taas joukkueen kanssa kaksivuotisen jatkosopimuksen._NEWLINE_Pietil\xc3\xa4 teki kaudella 2014\xe2\x80\x932015 SM-liigan yhden kauden piste-enn\xc3\xa4tyksens\xc3\xa4 tehoilla 2+8=10, vaikka h\xc3\xa4n pelasi loukkaantumisen vuoksi vain 28 runkosarjaottelua. Huhtikuussa 2016 Pietil\xc3\xa4 teki vuoden mittaisen jatkosopimuksen Pelicansin kanssa. Kauden 2016\xe2\x80\x932017 h\xc3\xa4n oli kokonaan pelaamatta loukkaantumisen vuoksi.\n_START_SECTION_\nMaajoukkueura\n_START_PARAGRAPH_\nPietil\xc3\xa4 valittiin joulukuussa 2010 Suomen ensimm\xc3\xa4iseen alle 20-vuotiaiden MM-kilpailuihin valmistautuvaan leiriryhm\xc3\xa4\xc3\xa4n, mutta noin viikkoa my\xc3\xb6hemmin h\xc3\xa4net ja maalivahti Jonathan Iilahti supistettiin joukkueesta ja he j\xc3\xa4iv\xc3\xa4t ilman lopullista kisapaikkaa. Yhteens\xc3\xa4 Pietil\xc3\xa4 on pelannut kolme nuorten maaottelua.'